《感春》
宋代·郭印

百花感阳和，次第变枯槁。寒梅秀腊前，红叶媚春杪。

无端造化秀，戏剧何小小。迎春复送春，堪笑枝间鸟。

我以虚静观，一室乾坤悄。平生诵圣言，闻道亦颇早。

了兹色相空，宁复问先后。冥心大化俱，左肘从生柳。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。